Na temelju članka 33. Zakona o lokalnoj i područnoj (regionalnoj) samoupravi ("Narodne novine" broj 33/01., 60/01., 129/05., 109/07., 125/08., 36/09., 150/11., 144/12. i 19/13. – pročišćeni tekst) i članka 31. Statuta Općine Peteranec ("Službeni glasnik Koprivničko-križevačke županije" broj 10/09.), Općinsko vijeće Općine Peteranec na 33. sjednici Općinskog vijeća Općine Peteranec održanoj 27. ožujka 2013. godine, donijelo je

**P O S L O V N I K**

**o izmjenama Poslovnika Općinskog vijeća Općine Peteranec**

**Članak 1.**

U Poslovniku Općinskog vijeća Općine Peteranec („Službeni glasnik Koprivničko-križevačke županije“ broj 15/09.) u članku 2. stavak 2. mijenja se i glasi:

„Konstituirajućoj sjednici Općinskog vijeća do izbora predsjednika predsjeda prvi izabrani član s kandidacijske liste koja je dobila najviše glasova. Ukoliko je više lista dobilo isti najveći broj glasova, konstituirajućoj sjednici predsjedat će prvi izabrani kandidat s liste koja je imala manji redni broj na glasačkom listiću.“

**Članak 2.**

U članku 6. stavci 3., 4. i 5. mijenjaju se i glase: „Člana Općinskog vijeća izabranog na kandidacijskoj listi političke stranke zamjenjuje neizabrani kandidat s iste liste s koje je izabran i član kojem je mandat prestao ili mu miruje, a određuje ga politička stranka koja je bila predlagatelj kandidacijske liste.

Člana Općinskog vijeća izabranog na kandidacijskoj listi dviju ili više političkih stranaka zamjenjuje neizabrani kandidat s iste liste s koje je izabran i član kojem je mandat prestao ili mu miruje, a određuju ga političke stranke sukladno sporazumu, odnosno ako sporazum nije zaključen, određuju ga dogovorno, a ako ne postignu dogovor, zamjenjuje ga prvi sljedeći neizabrani kandidat s liste. O sklopljenom sporazumu, kao i o postignutom dogovoru političke stranke dužne su obavijestiti nadležno upravno tijelo jedinice.

Člana Općinskog vijeća izabranog na kandidacijskoj listi grupe birača zamjenjuje prvi sljedeći neizabrani kandidat s liste.“

**Članak 3.**

U članku 7. stavku 2. riječi: „dobno najstariji član“ zamjenjuju se riječima: „prvi izabrani član s kandidacijske liste koja je dobila najviše glasova“.

**Članak 4.**

U članku 8. stavku 1. riječi: „dobno najstarijeg člana“ zamjenjuju se riječima: „prvog izabranog člana s kandidacijske liste koja je dobila najviše glasova“.

**Članak 5.**

U članku 14. stavku 1. riječ: „razrješenja“ zamjenjuje se riječju: „opoziva“. U stavku 5. riječ: „razrješenju“ zamjenjuje se riječju: „opozivu“.

**Članak 6.**

U članku 15. stavku 1. riječ: „razriješi“ zamjenjuje se riječju: „opozove“. U stavku 2. riječ: „razrješenju“ zamjenjuje se riječju: „opozivu“.

**Članak 7.**

U članku 53. iza riječi „načelnik“ dodaju se riječi: „kao jedini ovlašteni predlagatelj“. Iza stavka 1. dodaju se stavak 2. koji glasi: „Općinski načelnik može podneseni prijedlog proračuna povući i nakon glasovanja o amandmanima, a prije glasovanja o proračunu u cjelini.“

**Članak 8.**

Iza članka 53. dodaje se članak 53.a koji glasi: „Ako se u zakonom određenom roku ne donese proračun, odnosno odluka o privremenom financiranju, na prijedlog središnjeg tijela državne uprave nadležnog za lokalnu i područnu (regionalnu) samoupravu, Vlada Republike Hrvatske istovremeno raspušta Općinsko vijeće i razrješuje općinskog načelnika i njegovog zamjenika koji je izabran zajedno s njim te imenuje povjerenika i raspisuje prijevremene izbore sukladno posebnom zakonu.“

**Članak 9.**

U članku 85. stavku 3. riječi: „15 dana“ zamjenjuju se riječima: „8 dana“. Iza stavka 5. dodaju se stavci 6. i 7. koji glase: „Sjednica sazvana na način propisan stavcima 2., 3. i 4. ovog članka mora se održati u roku od 15 dana od dana sazivanja. Sjednica sazvana protivno odredbama ovoga članka smatra se nezakonitom, a doneseni akti ništavima.“

**Članak 10.**

Ovlašćuje se Odbor za statut i poslovnik da utvrdi i izda pročišćeni tekst Poslovnika Općine Peteranec.

**Članak 11.**

Ovaj Poslovnik o izmjenama Poslovnika Općinskog vijeća Općine Peteranec stupa na snagu osmog dana od dana objave u "Službenom glasniku Koprivničko-križevačke županije".

**OPĆINSKO VIJEĆE OPĆINE PETERANEC**

KLASA: 012-03/13-01/02

URBROJ: 2137/12-13-1

Peteranec, 27. ožujka 2013.

**PREDSJEDNIK:**

**Mario Gaži**